陳蜀州
作者：李新
朝代：宋

paragraphs: 黄鶯哺兒驚不起，蜂子飲花渴瓊蘃。
日長燕語踏簾鈎，柳絮榆錢撲流水。
紫霧五雲斜掛壁，夢破長庚海天碧。
不乏當年感遇詩，定知光焰三千尺。
細香繞熏白玉爐，長生酒滿黄金壺。
爐煙直起射河漢，壺酒滴滴如明珠。
祝公富貴薦公壽，夜煮振靈晨進酒。
上皇方倚老成人，自問天翁借商叟。
别島花深燕未闌，瀛洲春老尚餘寒。
似聞延揖真仙侣，乞取人間不死丹。